32002D0025
L 011/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 януари 2002 година
за специалните условия на внос на рибни продукти с произход от Хърватска
(нотифицирано под номер С(2002) 14/2)
(текст от значение за ЕИП)
(2002/25/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. относно определяне на здравните изисквания за производството и пускането на пазара на рибни продукти (1), последно изменена с Директива 97/79/ЕО (2) и по-специално член 11, параграф 1 от нея,
като има предвид, че:
(1)
В Хърватия бе извършена инспекция от Комисията, за да провери условията на производство, складиране и експедиция на рибните продукти, предназначени за Общността.
(2)
Разпоредбите на хърватското законодателство по отношение на здравните инспекции и контрол на рибните продуктите могат да се считат за еквивалентни на тези, определени с Директива 91/493/ЕИО.
(3)
Ветеринарна дирекция (ВД) към Министерството на земеделието и горското стопанство може да проверява ефективно прилагането на действащото законодателство.
(4)
Трябва да се определят подробни правила за издаване на здравен сертификат, който съгласно Директива 91/493/ЕИО трябва да придружава пратките рибни продукти, внесени от Хърватска в Общността. Тези условия трябва да включват и определянето на образец на сертификат, като минималните изисквания се отнасят до езика/езиците, на който се издава сертификатът и статута на лицето, оправомощено да го подписва.
(5)
Върху опаковките на рибните продукти с изключение на някои замразени продукти, трябва да има знак, указващ наименованието на третата страна, както и номера на одобрение/регистрационния номер на предприятието, кораба-фабрика, хладилния склад или хладилния кораб на произход.
(6)
Съгласно член 11, параграф 4, буква в) от Директива 91/493/ЕИО трябва да се изготви списък на одобрените предприятия, корабите-фабрики или хладилните складове, както и списък на оборудваните хладилни кораби съгласно точки 1 до 7 от приложение II към Директива 92/48/ЕИО на Съвета (3). Тези списъци трябва да се изготвят въз основа на съобщение от ВД до Комисията. Съответно ВД проверява спазването на разпоредбите, предвидени за тази цел в Директива 91/493/ЕИО.
(7)
ВД е предоставила официални гаранции за спазването на правилата, предвидени в глава V от приложението към Директива 91/493/ЕИО и изпълнението на хигиенни изисквания, еквивалентни на тези, предписани в директивата.
(8)
Мерките, предвидени в това решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Ветеринарна дирекция (ВД) към Министерството на земеделието и горското стопанство е компетентният орган в Хърватска, който проверява и сертифицира, че рибните продукти и продуктите от аквакултури отговарят на изискванията на Директива 91/493/ЕИО.
Член 2
Рибните продукти и продуктите от аквакултури с произход от Хърватия трябва да отговарят на следните условия:
1.
Всяка пратка трябва да бъде придружена с номериран здравен сертификат в оригинал, надлежно попълнен, с дата и подпис, състоящ се само от един лист, по образеца от приложение А.
2.
Продуктите трябва да произхождат от одобрени предприятия, кораби-фабрики или хладилни складове, или от регистрирани хладилни кораби, изброени в приложение Б към това решение.
3.
С изключение на замразените рибни продукти в насипно състояние, предназначени за производството на консерви, думата „ХЪРВАТСКА“ и номера на одобрението/регистрационния номер на предприятието, кораба-фабрика, хладилния склад или хладилния кораб, от които произлизат продуктите, трябва да са обозначени с неизличими букви на всяка опаковка.
Член 3
1. Сертификат, посочен в член 2, параграф 1, трябва да се изготви най-малко на един от официалните езици на държавата-членка, в която се извършва контрола.
2. В него е отбелязано името, качеството и подписа на представител на ВД, както и официалният печат на ВД в цвят, различен от този на останалия текст.
Член 4
Настоящото решение се прилага от шестдесетия ден след деня на публикуването му в Официален вестник на Европейските общности.
Член 5
Адресати на настоящото решение са държавите-членки.
Съставено в Брюксел на 11 януари 2002 година.